CELEX: 62017TN0827
Language: et
Date: 2017-12-27 00:00:00
Title: Kohtuasi T-827/17: 27. detsembril 2017 esitatud hagi – Aeris Invest versus EKP

19.2.2018   
            
            
               ET
            
            
               Euroopa Liidu Teataja
            
            
               C 63/18
            
         27. detsembril 2017 esitatud hagi – Aeris Invest versus EKP
   (Kohtuasi T-827/17)
   (2018/C 063/24)
   Kohtumenetluse keel: hispaania
   
      Pooled
   
   
      Hageja: Aeris Invest Sàrl (Luxembourg, Luksemburg) (esindajad: advokaadid R. Vallina Hoset, A. Sellés Marco, C. Iglesias Megías ja A. Lois Perreau de Pinninck)
   
      Kostja: Euroopa Keskpank
   
      Nõuded
   
   Hageja palub Üldkohtul:
   
               —
            
            
               tühistada Euroopa Keskpanga otsused LS/MD/17/405, LS/PT/17/406, ja LS/MD/17/419; ja
            
         
               —
            
            
               mõista kohtukulud välja Euroopa Keskpangalt.
            
         
      Väited ja peamised argumendid
   
   Vastavalt ELTL artiklile 263 ja Euroopa Keskpanga 4. märtsi 2004. aasta otsuse EKP/2004/3 (üldsuse juurdepääsu kohta Euroopa Keskpanga dokumentidele) artikli 8 lõikele 3 on käesoleva hagi esemeks nõue tühistada Euroopa keskpanga 7. novembri 2017. aasta otsused LS/MD/17/405, LS/PT/17/406, LS/MD/17/419, mis puudutasid taotlusi Euroopa Keskpanga dokumentidega tutvumiseks.
   Hagi põhjenduseks esitab hageja neli väidet:
   
               —
            
            
               Esimene väide: Otsused LS/MD/17/405, LS/PT/17/406 ja LS/MD/17/419 rikuvad juurdepääsu käsitleva otsuse artikli 4 lõike 1 punkti c, kuna hagejal ei võimaldata tutvuda teabega ettekäändel, et dokumendid olid kas tervikuna või osaliselt hõlmatud üldise eeldusega tutvumisega keeldumisest, sest tegu on konfidentsiaalsete dokumentiga, millele kehtib institutsioonidele kohaldatav ametisaladus.
            
         
               —
            
            
               Teine väide: Otsus LS/PT/17/406 rikub juurdepääsu käsitleva otsuse artikli 4 lõike 1 punkti a teist ja kuuendat taanet, kuna selles kinnitatakse, et teabe avaldamine selle kohta, et Banco Popluar kasutas erakorralist likviidsusabi (ELA) paar päeva enne selle panga kriisilahendust, nagu ka likviidsuse ja omakapitali osakaalu kohta, võib konkreetselt ja tegelikult kahjustada monetaarpoliitika tõhusust ning liidu või liikmesriigi monetaarpoliitikat ja finantsstabiilsust.
            
         
               —
            
            
               Kolmas väide: Otsused LS/PT/17/406 ja LS/MD/17/419 rikuvad juurdepääsu käsitleva otsuse artikli 4 lõike 2 esimest taanet, kuna neis kinnitatakse, et taotletud dokumendid ja teave kujutavad endast tundlikku majandusteavet, mis võib mõjutada Banco Populari ja Banco Santander’i ärihuve.
            
         
               —
            
            
               Neljas väide: Euroopa Keskpank on rikkunud Euroopa Liidu põhiõiguste harta artiklit 47, kuna ta ei lasknud hagejal tutvuda dokumentidega, mille põhjal see institutsioon kuulutas välja Banco Populari kriisilahenduse.